62024CJ0114_RES
Kawża C‑114/24 P
Global Nanotechnologies AE schediasmou anaptyxis paraskevis kai emporias ylikon nanotechnologias (Glonatech)
vs
L-Aġenzija Eżekuttiva Ewropea għar-Riċerka
Sentenza tal-Qorti tal-Ġustizzja (Ir-Raba’ Awla) tat‑3 ta’ Lulju 2025
“Appell – Klawżola ta’ arbitraġġ – Is-Seba’ Programm Qafas għall-azzjonijiet ta’ riċerka, ta’ żvilupp teknoloġiku u ta’ dimostrazzjoni (2007 2013) – Proġett SANAD – Spejjeż tal-persunal – Spejjeż eliġibbli – Talba għall-irkupru – Nota ta’ debitu – Artikolu 41 tal-Karta tad-Drittijiet Fundamentali tal-Unjoni Ewropea – Prinċipju ta’ amministrazzjoni tajba – Sostituzzjoni tal-motivi – Artikolu 47 tal-Karta tad-Drittijiet Fundamentali – Dritt għal protezzjoni ġudizzjarja effettiva – Oneru tal-prova – Proporzjonalità”
Proċedura ġudizzjarja – Kawża mressqa quddiem il-Qorti Ġenerali fuq il-bażi ta’ klawżola ta’ arbitraġġ – Aggravji – Ksur tal-prinċipju ta’ amministrazzjoni tajba – Ġurisdizzjoni tal-qorti tal-Unjoni sabiex teżamina eventwali ksur tal-Karta tad-Drittijiet Fundamentali u tal-prinċipji ġenerali tad-dritt tal-Unjoni
(Artikolu 272 TFUE; Karta tad-Drittijiet Fundamentali tal-Unjoni Ewropea, Artikolu 41)
(ara l-punti 45 sa 47)
Baġit tal-Unjoni Ewropea – Għajnuna finanzjarja tal-Unjoni – Obbligu tal-benefiċjarju li josserva l-kundizzjonijiet għall-għoti tal-għajnuna – Is-Seba’ Programm Qafas għall-azzjonijiet ta’ riċerka, ta’ żvilupp teknoloġiku u ta’ dimostrazzjoni (2007-2013) – Ftehim ta’ sussidju – Finanzjament b’rata fissa – Kontrolli ex post imwettqa bħala parti minn awditu finanzjarju – Ammissibbiltà
(Regolament tal-Parlament Ewropew u tal-Kunsill 2018/1046, Artikoli 181 u 183))
(ara l-punti 74, 75 u 77)
Appell – Aggravji – Evalwazzjoni żbaljata tal-fatti – Inammissibbiltà – Stħarriġ mill-Qorti tal-Ġustizzja tal-interpretazzjoni ta’ dispożizzjoni kuntrattwali – Esklużjoni
(Artikolu 256(1) TFUE; Statut tal-Qorti tal-Ġustizzja, l-ewwel paragrafu tal-Artikolu 58; Regoli tal-Proċedura tal-Qorti tal-Ġustizzja, Artikolu 169)
(ara l-punt 84)
Appell – Aggravji – Stħarriġ mill-Qorti tal-Ġustizzja tal-evalwazzjoni ta’ regoli ta’ dritt nazzjonali invokati minn parti – Esklużjoni ħlief fil-każ ta’ żnaturament
(it-tieni subparagrafu tal-Artikolu 256(1) TFUE; Statut tal-Qorti tal-Ġustizzja, l-ewwel paragrafu tal-Artikolu 58)
(ara l-punti 85 u 86)
Baġit tal-Unjoni Ewropea – Għajnuna finanzjarja tal-Unjoni – Obbligu tal-benefiċjarju li josserva l-kundizzjonijiet għall-għoti tal-għajnuna – Finanzjament li jirrigwarda biss l-ispejjeż effettivament sostnuti – Ġustifikazzjoni tar-realtà tal-ispejjeż iddikjarati – Assenza – Spejjeż ineliġibbli – Eżekuzzjoni teknika tajba tal-proġetti li ngħataw għajnuna finanzjarja mill-Unjoni – Assenza ta’ effett
(Artikolu 317 TFUE; Regolament tal-Parlament Ewropew u tal-Kunsill Nru 966/2012, Artikolu 121)
(ara l-punti 97 u 99)
Appell – Aggravji – Evalwazzjoni żbaljata tal-fatti u tal-provi – Inammissibbiltà – Stħarriġ mill-Qorti tal-Ġustizzja tal-evalwazzjoni tal-fatti u tal-provi – Esklużjoni ħlief fil-każ ta’ żnaturament – Nuqqas ta’ osservanza tar-regoli applikabbli fil-qasam tal-provi – Ammissibbiltà
(Artikolu 256(1) TFUE; Statut tal-Qorti tal-Ġustizzja, l-ewwel paragrafu tal-Artikolu 58; Regoli tal-Proċedura tal-Qorti tal-Ġustizzja, Artikolu 168(1)(d))
(ara l-punti 107 sa 109)
Sunt
Filwaqt li ċaħdet dan l-appell dwar ftehim ta’ sussidju li kien jinkludi klawżola ta’ arbitraġġ, il-Qorti tal-Ġustizzja kkonfermat il-ġurisprudenza stabbilita tagħha li tgħid li l-Kummissjoni Ewropea tibqa’ suġġetta, fil-kuntest tal-eżekuzzjoni ta’ kuntratt, għall-obbligi tagħha taħt il-Karta tad-Drittijiet Fundamentali tal-Unjoni Ewropea (iktar ’il quddiem il-“Karta”) u skont il-prinċipji ġenerali tad-dritt tal-Unjoni, b’tali mod li l-qorti tal-Unjoni tista’ tintalab tivverifika jekk ikunx hemm ksur tal-Artikolu 41 tal-Karta f’kawża li, bħal f’dan il-każ, taqa’ taħt l-implimentazzjoni tal-Artikolu 272 TFUE.
Ir-rikorrenti kienet kumpannija rregolata mid-dritt Grieg li topera fis-settur tan-nanoteknoloġiji. Fl‑20 ta’ Diċembru 2012, hija kkonkludiet, mal-Aġenzija Eżekuttiva Ewropea għar-Riċerka (REA), ftehim ta’ sussidju dwar l-eżekuzzjoni tal-proġett SANAD (iktar ’il quddiem il-“ftehim ta’ sussidju”). Dan il-ftehim kien jipprevedi kontribuzzjoni finanzjarja massima tal-Unjoni Ewropea għal dan il-proġett li kellu jitwettaq matul perijodu ta’ 48 xahar, mill‑1 ta’ Jannar 2013, maqsum f’żewġ perijodi ta’ dikjarazzjoni ta’ 24-il xahar. Matul Jannar 2013, erba’ parteċipanti oħra fil-proġett SANAD aderixxew mal-ftehim ta’ sussidju bħala benefiċjarji. Il-proġett tlesta fil‑31 ta’ Diċembru 2016.
Fil-kuntest tal-ħlas finali tal-kontribuzzjoni tal-Unjoni għall-proġett, ir-REA informat lill-appellanti, permezz ta’ messaġġ elettroniku tat‑8 ta’ Ottubru 2018, bl-eżistenza ta’ anomaliji u ta’ lakuni fid-dokumenti ta’ sostenn prodotti minn din tal-aħħar. Barra minn hekk, fil‑21 ta’ Awwissu 2019, hija informatha bit-tnedija ta’ awditu finanzjarju li jkopri l-perijodu kollu ta’ eżekuzzjoni tal-ftehim ta’ sussidju u indikat lista ddettaljata ta’ data u ta’ dokumenti li kellhom jitqiegħdu għad-dispożizzjoni għall-finijiet ta’ dan l-awditu, li twettaq bejn it‑22 u l‑24 ta’ Ottubru 2019.
Fit‑22 ta’ Lulju 2020, l-appellanti rċeviet abbozz ta’ rapport ta’ awditu li ppreżenta r-riżultati tal-awditu finanzjarju li minnu rriżulta li ċerti kategoriji ta’ spejjeż tal-proġett kellhom jitqiesu li kienu ineliġibbli skont id-dispożizzjonijiet tal-ftehim ta’ sussidju. Hija kkontestat dawn il-konklużjonijiet fit‑3 ta’ Settembru 2020. Fit‑30 ta’ Marzu 2021, ir-REA kkomunikat lill-appellanti li l-konklużjonijiet tal-abbozz tar-rapport ta’ awditu kienu nżammu, filwaqt li semmiet l-eżistenza ta’ ammont mitlub b’mod eċċessiv mill-appellanti fir-rigward tal-istipulazzjonijiet tal-ftehim ta’ sussidju. Hija informat ukoll li l-aġġustamenti imsemmija f’dan ir-rapport kienu ser jiġu implimentati, inkluż l-ordni ta’ rkupru tal-ammonti mħallsa żejda u l-kalkolu tad-danni likwidati skont il-kundizzjonijiet ġeneralital-ftehim ta’ sussidju. Fit‑22 ta’ April 2021, ir-REA adottat ir-rapport ta’ evalwazzjoni tal-prestazzjoni, dwar it-tieni perijodu ta’ dikjarazzjoni tal-proġett SANAD. Fil‑5 ta’ Mejju 2021, hija bagħtet lill-appellanti ittra ta’ informazzjoni minn qabel li indikat l-approvazzjoni tagħha tar-rapport ta’ awditu finali u l-implimentazzjoni tal-irkupru tar-riżultat tal-awditu finanzjarju, filwaqt li stednitha tibgħatilha, f’terminu ta’ xahrejn, l-oġġezzjonijiet eventwali tagħha. L-appellanti ppreżentat dawn l-oġġezzjonijiet darbtejn u r-REA rrispondiet għal dan.
Fl-aħħar risposta tagħha, bid-data tat‑22 ta’ Diċembru 2021, li fiha hija spjegat li l-argumenti tal-appellanti ma setgħux jibdlu l-konklużjonijiet tar-rapport ta’ awditu finali, ir-REA hemżet in-nota ta’ debitu Nru 3242113938, li kienet teżiġi l-ħlas ta’ somma fir-rigward tal-proġett SANAD mill-parteċipanti kollha. Fit‑22 ta’ Ġunju 2022, l-appellanti informat lir-REA b’aġġornament tat-tqassim tal-ammont totali tad-dejn li kellu jiġi rkuprat mingħand kull wieħed minnhom. Fl-aħħar nett, fid29 ta’ Settembru 2022, ir-REA kkomunikat lill-appellanti, minn naħa, in-nota ta’ kreditu Nru 3234220185 li annullat in-nota ta’ debitu Nru 3242113938 u li ħadet inkunsiderazzjoni l-proposta tagħha ta’ tqassim ta’ dejn bejn id-diversi parteċipanti fil-proġett SANAD u, min-naħa l-oħra, in-nota ta’ debitu l-ġdida speċifika għall-kreditu mingħand il-persuna tagħha.
Il-kunsiderazzjonijiet tal-Qorti tal-Ġustizzja
Fl-ewwel lok, il-Qorti tal-Ġustizzja rrilevat li l-prinċipju ta’ amministrazzjoni tajba jimplika l-obbligu għall-istituzzjoni kompetenti li teżamina, b’reqqa u b’imparzjalità, l-elementi rilevanti kollha tal-każ inkwistjoni. B’hekk, meta l-istituzzjonijiet, il-korpi jew l-organi tal-Unjoni jaġixxu fil-kuntest tal-eżekuzzjoni ta’ kuntratt li jkunu stipulaw il-klawżoli tiegħu, din is-sitwazzjoni taqa’ taħt id-dritt tal-Unjoni u għalhekk taħt il-kamp ta’ applikazzjoni tal-Karta, fis-sens tal-Artikolu 51 tagħha. Barra minn hekk, il-Qorti tal-Ġustizzja fakkret il-ġurisprudenza tagħha li tgħid li meta l-istituzzjonijiet, il-korpi jew l-organi tal-Unjoni jeżegwixxu kuntratt, huma jibqgħu suġġetti għall-obbligi tagħhom skont il-Karta u l-prinċipji ġenerali tad-dritt tal-Unjoni. Konsegwentement, il-fatt li d-dritt applikabbli għall-kuntratt ikkonċernat ma jiżgurax l-istess garanziji bħal dawk mogħtija mill-Karta u l-prinċipji ġenerali tad-dritt tal-Unjoni ma jeżonerax lill-istituzzjonijiet, lill-korpi jew lill-organi tal-Unjoni milli jiżguraw l-osservanza tagħhom fir-rigward tal-kontraenti tagħha (
1
). Barra minn hekk, il-Qorti tal-Ġustizzja fakkret il-ġurisprudenza tagħha li, jekk il-partijiet jiddeċiedu, fil-kuntratt tagħhom, permezz ta’ klawżola ta’ arbitraġġ, li jattribwixxu lill-qorti tal-Unjoni l-ġurisdizzjoni biex tieħu konjizzjoni tat-tilwim relatat ma’ dan il-kuntratt, din il-qorti jkollha ġurisdizzjoni, indipendentement mid-dritt applikabbli stipulat fil-kuntratt, sabiex tevalwa ksur eventwali tal-Karta u tal-prinċipji ġenerali tad-dritt tal-Unjoni.
F’dawn iċ-ċirkustanzi, il-Qorti tal-Ġustizzja kkonstatat li l-Qorti Ġenerali kienet wettqet żball ta’ liġi meta eskludiet il-possibbiltà għall-qorti tal-Unjoni li tivverifika l-ksur eventwali tal-prinċipju ta’ amministrazzjoni tajba stabbilit fl-Artikolu 41 tal-Karta f’tilwima li, bħal f’dan il-każ, taqa’ taħt l-implimentazzjoni tal-Artikolu 272 TFUE.
Madankollu, il-Qorti tal-Ġustizzja osservat li, skont ġurisprudenza stabbilita, jekk mill-motivi ta’ sentenza tal-Qorti Ġenerali jirriżulta ksur tad-dritt tal-Unjoni, iżda d-dispożittiv tagħha jidher fondat fir-rigward ta’ motivi oħra tad-dritt, tali ksur ma jkunx ta’ natura li jwassal għall-annullament ta’ din is-sentenza u jkun hemm lok għalfejn issir sostituzzjoni tal-motivi u li l-appell jiġi miċħud (
2
). Għaldaqstant, ikollu jiġi vverifikat jekk iċ-ċaħda tal-ilment ibbażat fuq ksur tad-dritt għal amministrazzjoni tajba, stipulat fl-Artikolu 41 tal-Karta, tkunx tidher li tkun fondata abbażi ta’ motivi tad-dritt differenti minn dawk ivvizzjati bl-iżball identifikat fis-sentenza tal-Qorti tal-Ġustizzja.
F’dan ir-rigward, l-uffiċjal tal-awtorizzazzjoni responsabbli għandu jivverifika, b’mod partikolari, sa mhux iktar tard minn qabel il-pagament tal-bilanċ, l-adempiment tal-kundizzjonijiet li jiskattaw il-ħlas ta’ somom f’daqqa, ta’ kostijiet unitarji jew ta’ rati fissi, inkluż, fejn meħtieġa, il-kisba tal-eżiti u/jew ir-riżultati, konformement mal-Artikolu 183(1) tar-Regolament Finanzjarju ta‑2018 (
3
). Din id-dispożizzjoni tippreċiża li l-osservanza ta’ dawn il-kundizzjonijiet tista’ wkoll tkun is-suġġett ta’ kontrolli ex post u b’hekk tirrikonoxxi espressament id-dritt tal-uffiċjal li jawtorizza responsabbli li jivverifika l-osservanza tal-kundizzjonijiet li jagħtu lok għall-ħlas u li jnaqqas is-sussidju, fil-każ ta’ nuqqas ta’ osservanza tal-imsemmija kundizzjonijiet jew ta’ irregolarità, ta’ frodi jew ta’ ksur ta’ obbligi oħra. Minn din il-perspettiva, il-Qorti tal-Ġustizzja enfasizzat li, konformement mal-ftehim ta’ sussidju konkluż bejn il-partijiet, ir-REA jew il-Kummissjoni jistgħu jwettqu, fi kwalunkwe mument tal-eżekuzzjoni tal-proġett u sal-iskadenza ta’ terminu ta’ ħames snin wara t-tmiem tiegħu, awditi finanzjarji relatati mal-eżekuzzjoni tajba ta’ dan il-ftehim.
Min-naħa l-oħra, dan il-ftehim jipprevedi l-obbligu għall-benefiċjarju tal-finanzjament li jżomm, sal-iskadenza ta’ terminu ta’ ħames snin wara t-tmiem tal-proġett, l-oriġinali jew, f’każijiet eċċezzjonali, il-kopji ċċertifikati konformi tal-oriġinali, inklużi kopji elettroniċi, tad-dokumenti kollha li jikkonċernaw il-ftehim ta’ sussidju.
Issa, il-Qorti tal-Ġustizzja osservat li mill-konstatazzjonijiet tal-Qorti Ġenerali rriżulta li l-proġett SANAD intemm fil‑31 ta’ Diċembru 2016 u li r-REA informat lill-appellanti fil‑21 ta’ Awwissu 2019 bil-bidu ta’ proċedura ta’ awditu, wara li bagħtet messaġġ elettroniku fit‑8 ta’ Ottubru 2018, li permezz tiegħu hija kienet diġà qajmet, fil-kuntest tal-ħlas finali tal-kontribuzzjoni tal-Unjoni għall-proġett SANAD u għaldaqstant qabel il-ħlas tal-bilanċ, l-eżistenza ta’ ċertu numru ta’ anomaliji u ta’ lakuni fid-dokumenti ta’ sostenn prodotti mill-appellanti. Barra minn hekk, il-Qorti Ġenerali rrilevat li l-ftehim ta’ sussidju kien jistipula li l-awditi finanzjarji setgħu jitwettqu mill-persunal tar-REA jew tal-Kummissjoni u kkonstatat li, għalkemm l-appellanti invokat nuqqas ta’ imparzjalità tal-imsemmi persunal, hija ma pproduċiet l-ebda prova f’dan ir-rigward.
F’dawn iċ-ċirkustanzi, il-Qorti tal-Ġustizzja qieset li l-awditu inkwistjoni la twettaq tardivament u lanqas skont modalitajiet li jmorru kontra l-prinċipju ta’ imparzjalità. B’hekk, deher li, minkejja l-iżball ta’ liġi identifikat fis-sentenza tal-Qorti Ġenerali, l-argument tal-appellanti bbażat fuq ksur tad-dritt għal amministrazzjoni tajba, previst fl-Artikolu 41 tal-Karta, ma kienx fondat u għalhekk seta’ jiġi miċħud mill-Qorti Ġenerali.
Fit-tieni lok, l-appellanti sostniet li l-Qorti Ġenerali wettqet żbalji ta’ liġi fl-interpretazzjoni ta’ diversi dispożizzjonijiet tal-ftehim ta’ sussidju u tal-Artikoli 1161 sa 1163 tal-Kodiċi Ċivili Belġjan. Dwar dan il-punt, il-Qorti tal-Ġustizzja fakkret il-ġurisprudenza stabbilita tagħha li tgħid li l-eżami mwettaq mill-Qorti Ġenerali ta’ dispożizzjoni kuntrattwali, bħad-dispożizzjonijiet tal-ftehim ta’ sussidju, ma jistax jitqies li huwa interpretazzjoni tad-dritt u għalhekk ma jistax jiġi vverifikat fil-kuntest ta’ appell mingħajr ma tiġi ppreġudikata l-kompetenza tal-Qorti Ġenerali sabiex tistabbilixxi l-fatti. Din il-konklużjoni hija rilevanti wkoll fir-rigward tal-argument tal-appellanti li l-Qorti Ġenerali naqset milli tinterpreta n-nuqqas ta’ ċarezza tal-ftehim ta’ sussidju favur tagħha, konformement mal-Artikolu 1162 tal-Kodiċi Ċivili Belġjan. Fil-fatt, dan l-approċċ fir-realtà jammonta għal kontestazzjoni tal-evalwazzjoni magħmula mill-Qorti Ġenerali li l-formulazzjoni tal-istipulazzjonijiet kuntrattwali kienet ċara u inekwivoka.
Barra minn hekk, il-Qorti tal-Ġustizzja ddeċidiet ukoll li, fir-rigward ta’ interpretazzjoni magħmula mill-Qorti Ġenerali tad-dritt nazzjonali applikabbli għall-kuntratti stipulati mill-istituzzjonijiet, mill-korpi u mill-organi tal-Unjoni, hija kompetenti, fil-kuntest tal-appell, biss sabiex tivverifika jekk kienx hemm żnaturament ta’ dan id-dritt, li għandu jidher b’mod manifest mill-atti tal-proċess, mingħajr ma jkun neċessarju li ssir evalwazzjoni ġdida tal-fatti u tal-provi.
F’dan il-każ, l-appellanti ma allegatx li l-Qorti Ġenerali wettqet żball li jirriżulta minn żnaturament tad-dispożizzjonijiet tal-Kodiċi Ċivili Belġjan. L-appellanti lanqas ma setgħet validament issostni li, fid-dawl tal-kundizzjonijiet ġenerali tal-ftehim ta’ sussidju, il-Qorti Ġenerali kienet kisret id-dispożizzjonijiet tar-Regolament Finanzjarju tal-2018, li jipprevalu fuq dawk ta’ dan il-ftehim. Fil-fatt, jirriżulta li l-istipulazzjonijiet tal-ftehim ta’ sussidju li jipprevedu obbligu li jinżammu d-dokumenti relatati miegħu u li jitqiegħdu għad-dispożizzjoni tar-REA jew tal-Kummissjoni fil-każ ta’ awditu huma konformi mad-dispożizzjonijiet tar-Regolament Finanzjarju tal‑2018, li jawtorizza kontrolli ex post fil-kuntest ta’ awditu finanzjarju, inkluż fil-każ ta’ finanzjament b’rata fissa.
Fl-aħħar nett, fir-rigward tal-argument li l-Qorti Ġenerali ma mmotivatx b’mod suffiċjenti fid-dritt l-interpretazzjoni tagħha tal-ftehim ta’ sussidju, il-Qorti tal-Ġustizzja rrilevat li l-interpretazzjoni tal-Qorti Ġenerali rriżultat mill-analiżi fil-fond tagħha tal-klawżoli ta’ dan il-ftehim imwettqa fis-sentenza appellata. Għaldaqstant, il-Qorti Ġenerali mmotivat l-evalwazzjoni tagħha f’dan ir-rigward.
Fl-aħħar lok, il-Qorti tal-Ġustizzja enfasizzat li l-Qorti Ġenerali kienet affermat, ġustament, li l-fatt li l-proġett SANAD seta’ jitlesta b’suċċess ma ppermettiex li tiġi kkontestata l-implimentazzjoni tal-awditu finanzjarju jew il-kundizzjonijiet ta’ din l-implimentazzjoni mir-REA. Fil-fatt, ma huwiex biżżejjed li l-proġett ikkonċernat ikun ġie korrettament eżegwit fuq il-livell tekniku u konformement mal-istipulazzjonijiet tal-ftehim ta’ sussidju sabiex l-appellanti jkollha dritt għall-għajnuna finanzjarja prevista. Huwa meħtieġ ukoll li l-appellanti tkun wettqet b’mod korrett l-obbligi tagħha taħt l-imsemmi ftehim, b’mod li r-REA tkun tista’ tivverifika, b’mod partikolari waqt awditu finanzjarju, li l-ispejjeż iddikjarati kienu eliġibbli u ġġustifikati (
4
). Għal dan l-għan, huwa importanti, b’mod partikolari, li l-benefiċjarju jkun f’pożizzjoni li jipproduċi l-prova li l-ispejjeż iddikjarati ġew effettivament sostnuti għall-eżekuzzjoni tal-proġett inkwistjoni.
Konsegwentement, skont il-Qorti tal-Ġustizzja, fil-każ ta’ ksur tal-obbligi finanzjarji stipulati fil-ftehim ta’ sussidju, il-benefiċjarju tal-għajnuna finanzjarja jitlef id-dritt għall-ħlas tas-sussidji u, għaldaqstant, il-kontraenti tal-appellanti kellha tieħu l-miżuri kollha xierqa f’dan ir-rigward (
5
), inkluż l-irkupru sħiħ jew parzjali tas-sussidju, indipendentement mill-fatt li l-proġett SANAD kien ġie korrettament eżegwit fuq il-livell tekniku.
Minn dan segwa li l-benefiċjarju tas-sussidju jikseb dritt definittiv għall-ħlas tal-kontribuzzjoni finanzjarja tal-Unjoni biss jekk il-kundizzjonijiet kollha li għalihom huwa suġġett l-għoti tas-sussidju jkunu ssodisfatti. Il-prova mill-benefiċjarju tas-sussidju tat-twettiq ta’ proġett ma hijiex biżżejjed sabiex tiġġustifika l-għoti ta’ sussidju partikolari. Fil-fatt, huwa għandu jipproduċi l-prova li l-ispejjeż iddikjarati ikunu ġew sostnuti skont il-kundizzjonijiet previsti mill-ftehim ta’ sussidju għall-għoti tas-sussidji kkonċernati.
(
1
)	Sentenzi tas‑16 ta’ Lulju 2020, Inclusion Alliance for Europe vs Il‑Kummissjoni (378/16 P, EU:C:2020:575, punt 82) u ADR Center vs Il‑Kummissjoni (584/17 P, EU:C:2020:576, punt 86).
(
2
)	Sentenza tad‑19 ta’ Settembru 2024, Coppo Gavazzi et vs Il‑Parlament (725/20 P, EU:C:2024:766, punt 114 kif ukoll il-ġurisprudenza ċċitata).
(
3
)	Regolament (UE, Euratom) 2018/1046 tal-Parlament Ewropew u tal-Kunsill tat‑18 ta’ Lulju 2018 dwar ir-regoli finanzjarji applikabbli għall-baġit ġenerali tal-Unjoni, li jemenda r-Regolamenti (UE) Nru 1296/2013, (UE) Nru 1301/2013, (UE) Nru 1303/2013, (UE) Nru 1304/2013, (UE) Nru 1309/2013, (UE) Nru 1316/2013, (UE) Nru 223/2014, (UE) Nru 283/2014, u d-Deċiżjoni Nru 541/2014/UE u li jħassar ir-Regolament (UE, Euratom) Nru 966/2012 (ĠU 2018, L 193, p. 1, rettifika fil-ĠU 2019, L 60, p. 36, iktar ’il quddiem ir-“Regolament Finanzjarju tal‑2018”).
(
4
)	Skont l-Artikolu II.21 tal-kundizzjonijiet ġenerali tal-istess ftehim.
(
5
)	Skont l-Artikolu II.21 (6) tal-kundizzjonijiet ġenerali ta’ dan il-ftehim.